<classify> JESHI la Polisi nchini kupitia Kikosi cha Usalama Barabarani, imeanzisha operesheni kabambe nchi nzima, kukusanya zaidi ya Sh bilioni 14 kwa wadaiwa sugu, waliofanya makosa barabarani na kushindwa kulipa kwa wakati.Operesheni hiyo ilitangazwa jana na Kamishina Msaidizi wa Jeshi la Polisi Makao Makuu Kitengo cha Teknolojia ya Habari, Mayala Towo jijini hapa. Alieleza kuwa mashine za kisasa za kutambua wadaiwa sugu wenye magari, zimeshasambazwa kote nchini kwa lengo la kukusanya kiasi hicho cha fedha za serikali.Towo alisema katika mikoa inayoongoza kwa madeni sugu ya barabarani kwa wenye magari, Arusha ni mmoja wao, kwani kwa siku moja ya kuanza kwa kazi hiyo juzi zaidi ya Sh milioni 233 zimekusanywa.Aliwataka wamiliki wa magari kujisalimisha wenyewe polisi kulipa madeni, waliyokutwa na makosa barabarani kwani mashine zilizopo kote nchini hazifanyi makosa na utakamatwa tu. Mkuu huyo wa Kitengo cha IT Makao Makuu ya Polisi, alisema polisi itatoa elimu kwa abiria ya kulifahamu gari linalodaiwa kabla ya kupanda gari hilo la usafiri, kwa lengo ni kutaka kuondoa usumbufu kwa abiria.Towo alisema awali mashine hizo zilikuwa katika Jiji la Dar es Salaam pekee yake, lakini kwa sasa zimesambazwa kote nchini ili kupambana na wadaiwa hao sugu ambao wamekacha kulipa faini hizo.Kama gari linadaiwa bora uliache nyumbani usiliendeshe tofauti na hapo litakamatwa tu kwani mashine hizo haziongopi kamwe, alisema Towo. Kamanda wa Polisi Mkoa wa Arusha, Jonathan Shana aliahidi atahakikisha madeni ya wadaiwa sugu Arusha, yanakusanywa kwa kasi zaidi ili serikali ifanye shughuli zake za kuiendesha nchi.  <topic>: KITAIFA 